‘Onskuldig’ – Zuma pleit op aanklagte teen homOudpres. Jacob Zuma het Woensdag onskuldig op die aanklagte teen hom gepleit. (Foto: PHILL MAGAKOE/AFP) Na meer as 15 jaar se heen-en-weerdery het oudpres. Jacob Zuma Woensdag onskuldig gepleit op die verskeie aanklagte van korrupsie, rampokkery, belastingontduiking en geldwassery wat met die land se omstrede wapenaankooptransaksie verband hou. Altesame 16 klagte – wat verband hou met die 1999-transaksie vir die aankoop van onder meer vegvliegtuie, patrolliebote en militêre toerusting – staar die 79-jarige oudpresident in die gesig. Zuma het na bewering meer as 700 betalings in verband met die omstrede transaksie ontvang. Die Franse wapenmaatskappy Thales, wat Zuma glo omgekoop het, is ook in die beskuldigdebank en het soos Zuma onskuldig op die aanklagte teen hom gepleit. Regter Piet Koen het Zuma vandag gevra om self te antwoord op hoe hy op die aanklagte pleit, “gegewe die belangrikheid” van waarmee hier te doen is. “Ek pleit onskuldig,” het Zuma sonder huiwering gesê. Adv. Dali Mpofu (links), Zuma se regsverteenwoordiger en adv. Billy Downer, staatsaanklaer, vroeër vandag in die hof. (Foto: Phill Magakoe/AFP) Zuma het Woensdag ook ŉ spesiale pleitrede van 141 bladsye ingedien waarin hy vra dat die staatsaanklaer, adv. Billy Downer SC, hom aan die saak onttrek. In sy pleitrede voer Zuma onder meer aan dat Downer nie die onafhanklikheid en onpartydigheid het wat nodig is vir ŉ regmatige vervolging en die versekering van ŉ regverdige verhoor nie. Hy meen ook Downer se behoud as aanklaer gaan inbreuk maak op sy reg op ŉ billike verhoor. WATCH: President Jacob Zuma arrives at the Pietermaritzburg High Court. Video by Simphiwe Makhanya #Zumatrial pic.twitter.com/dMcBFF9Fc0 — SABC News (@SABCNews) May 26, 2021 Zuma voer voorts aan Downer “is en was altyd bewus dat daar afstootlike en onregmatige politieke inmenging” in besluite oor sy vervolging was, maar dat hy versuim het om dit aan te meld. Zuma is ook gegrief oor ŉ beëdigde verklaring wat Downer namens die Nasionale Vervolgingsgesag ingedien het waarin hy bevestig dat hy en ander aanklaers van mening was dat die besluit om vantevore die saak teen Zuma te laat vaar, die verkeerde een was. Downer se verklaring het verband gehou met die sogenaamde spioenasie-bande. Die hooggeregshof en Appèlhof het later bevestig dat Mokotedi Mpshe, destyds die waarnemende hoof van die Nasionale Vervolgingsgesag (NVG), se besluit om vervolging te laat vaar inderdaad irrasioneel en onreëlmatig was. Zuma voer egter aan die voortsetting van sy vervolging is nie om die waarheid te vind nie, maar om die sogenaamde politieke narratief van ŉ korrupte leier voort te sit. Die oudpresident sê ter voorbereiding van sy verhoor het hy ook afgekom op inligting wat daarop dui dat sy vervolging van spesiale belang vir buitelandse intelligensieagentskappe was. “My vervolging is in wese ŉ poging om die kultuur en norme wat ons rol in die bevrydingstryd gekarakteriseer het, te vervolg. Dit is die struggle-kultuur wat verhoor word en ek sien dit as ŉ poging om ons vryheidsvegters uit te haal waar die wapens van die apartheidsregering misluk het,” lui Zuma se verklaring. Die regter het die saak tot 19 Julie uitgestel sodat Zuma se pleitrede oorweeg kan word. Buite die hof het honderde mense saamgedrom om hul steun aan Zuma te gee. The Powerful Secretary General of the ANC Ace Magashule along with ANC NEC Member Carl Niehaus and Future President Duduzane Zuma at the Pietermaritzburg High Court in support of President Jacob Zuma. Comment: #Zumatrial pic.twitter.com/vHb5r8yLh8 — The_Villager (@The_commentor1) May 26, 2021 Bykomende bron: AFP